TOP กำไรปี 61 วูบ 59% เหลือ 1.02 หมื่นลบ. เหตุขาดทุนสต๊อกน้ำมัน
TOP กำไรปี 61 วูบ 59% เหลือ 1.02 หมื่นลบ. จากปีก่อน 2.49 หมื่นลบ. เหตุขาดทุนสต๊อกน้ำมัน
15 ก.พ. 2562

บริษัท ไทยออยล์ จำกัด (มหาชน) หรือ TOP  รายงานผลการดำเนินงานประจำปี 2561 มีกำไรสุทธิดังนี้

สำหรับผลการดำเนินงานปี 2561 เทียบกับปี 2560 กลุ่มไทยออยล์มีรายได้จากการขาย 389,344 ล้านบาท เพิ่มขึ้น 51,956 ล้านบาท จากราคาขายผลิตภัณฑ์เฉลี่ยที่ปรับเพิ่มขึ้นตามราคาน้ำมันดิบ อย่างไรก็ตาม กำไรขั้นต้นจากการผลิตของกลุ่มไม่รวมผลกระทบจากสต๊อกน้ำมันปรับลดลง 2.2 เหรียญสหรัฐฯ ต่อบาร์เรล มาอยู่ที่ 6.9 เหรียญสหรัฐฯ ต่อบาร์เรล เนื่องจากค่าการกลั่นที่ปรับตัวลดลงจากแรงกดดันของ Crude Premium ที่ปรับเพิ่มขึ้นมาก
อีกทั้งส่วนต่างราคาน้ำมันเบนซินกับราคาน้ำมันดิบดูไบปรับลดลง แม้ว่าส่วนต่างราคาน้ำมันดีเซลและน้ำมันอากาศยานจะปรับเพิ่มขึ้นจากปีก่อนก็ตาม นอกจากนี้ส่วนต่างราคาน้ำมันหล่อลื่นพื้นฐานและยางมะตอยกับน้ำมันเตาอ่อนตัวลง เนื่องจากอุปทานน้ำมันนหล่อลื่นพื้นฐานที่เพิ่มขึ้น และอุปสงค์ของยางมะตอยชะลอตัวลง
ประกอบกับในปี 2561 กลุ่มไทยออยล์มีผลขาดทุนจากสต๊อกน้ำมันและรายการปรับลดมูลค่าทางบัญชีของสินค้าคงเหลือให้เท่ากับมูลค่าสุทธิที่จะได้รับรวม 2,628 ล้านบาท เทียบกับกำไรจากสต๊อกน้ำมันและการกลับรายการปรับลดมูลค่าทางบัญชีของสินค้าคงเหลือน้ำมันให้เท่ากับมูลค่าสุทธิที่จะได้รับรวม 3,416 ล้านบาทในปี 2560 ส่งผลให้กลุ่มไทยออยล์มี EBITDA 20,239 ล้านบาทลดลง 16,686 ล้านบาท
ทั้งนี้เมื่อหักต้นทุนทางการเงินซึ่งรวมค่าใช้จ่ายทางบัญชีคราวเดียวซึ่งเกิดจากตัดจำหน่ายส่วนลดมูลค่าหุ้นกู้รอตัดจ่ายและบันทึกค่าใช้จ่ายที่เกี่ยวข้องกับจากการดำเนินธุรกรรมบริหารหนี้สิน ค่าเสื่อมราคาและค่าใช้จ่ายภาษีเงินได้แล้วในปี 2561 กลุ่มไทยออยล์มีกำไรสุทธิอยู่ที่ 10,149 ล้านบาท หรือ 4.97 บาทต่อหุ้น ลดลง 14,707 ล้านบาทจากปีก่อน